Aarhus har længe måttet finde sig i at indtage en birolle i forhold til København. Men i disse år rykker Danmarks næststørste by og er efterhånden en kulturby, man ikke kan overse, når weekendturen skal planlægges.

Bare inden for det seneste år er det gået stærkt. I juli havde byen 20 procent flere overnattende end samme måned året før. Moesgaard Museum er genåbnet i nye klæder og blevet et must på listen over, hvad man skal opleve i byen.

Restauranterne Frederikshøj Kro, Gastromé og Substans har fået michelinstjerner. Dokk1 er nyt samlingssted for de lokale med udsigt over havnen. Og netop herfra kan man betragte den nye bydel Aarhus Ø skyde op – Aarhus’ største byudviklingsprojekt nogensinde. I 2017 åbner en letbane, og samme år er Aarhus europæisk kulturhovedstad.